Smash (televisiosarja)

Smash on yhdysvaltalainen musikaalidraamasarja, jonka on luonut Theresa Rebeck. Sarjan ensiesitys oli NBC-kanavalla 6. helmikuuta 2012, ja viimeinen jakso esitettiin 26. toukokuuta 2013. Suomessa AVA-kanava esitti sarjan molemmat tuotantokaudet; avausjakso nähtiin 22. elokuuta 2012 ja päätösjakso 1. syyskuuta 2013.
Sarja kertoo fiktiivisestä newyorkilaisesta teatteriyhteisöstä, joka pyrkii luomaan uuden Broadway-musikaalin. Näyttelijäkaartiin kuuluvat muun muassa Debra Messing, Jack Davenport, Katharine McPhee, Christian Borle, Megan Hilty ja Anjelica Huston.
Sarjan ensimmäinen kausi on saanut kriitikoilta myönteisen vastaanoton, kun taas toinen kausi on kerännyt vaihtelevia arvioita. Ensimmäinen kausi voitti Primetime Emmyn parhaasta koreografiasta ja oli ehdolla muun muassa parhaan musikaali- tai komediasarjan Golden Globen saajaksi.
Juoni.
Sarjan keskiössä on Broadway-musikaalin luominen Marilyn Monroen elämästä. Käsikirjoituksesta vastaavat menestynyt lauluntekijäkaksikko Tom (Christian Borle) ja Julia (Debra Messing). Julia on vastikään aloittanut adoptioprosessin aviomiehensä kanssa, mutta hänen keskittymisensä herpaantuu, kun hän saa tilaisuuden kirjoittaa uuden Broadway-hitin.
Pian musikaalin pääroolista syntyy kilpailu: vastakkain ovat Yhdysvaltain keskilännestä kotoisin oleva nuori ja kokematon Karen (Katharine McPhee), joka tavoittelee mainetta, sekä kokenut näyttämöveteraani Ivy (Megan Hilty), joka haluaa nousta kuorosta parrasvaloihin ja tehdä vihdoin läpimurtonsa.
Päättäväinen tuottaja Eileen (Anjelica Huston) kiinnostuu hankkeesta ja liittyy mukaan yhdessä lahjakkaan ohjaajan, Derekin (Jack Davenport), kanssa.
Musiikki.
Sarjassa esitettävät kappaleet on julkaistu Columbia Recordsin virallisilla soundtrack-albumeilla. Ensimmäinen albumi, "The Music of Smash", ilmestyi 1. toukokuuta 2012, ja toinen, "Bombshell", 12. helmikuuta 2013. Molemmat julkaistiin sekä fyysisessä että digitaalisessa muodossa. Myöhemmin kaksi viimeistä soundtrackia, "The Music of Smash: The Complete Season 1" ja "The Music of Smash: The Complete Season 2", julkaistiin ainoastaan digitaalisesti iTunesissa 21. toukokuuta 2013.
Tuotanto.
Kehitys.
Sarjan kehitystyö alkoi vuonna 2009 Showtime-kanavalla Robert Greenblattin ja Steven Spielbergin johdolla. Idea oli peräisin Spielbergiltä, joka oli kehitellyt konseptia jo useiden vuosien ajan. Sarjan esikuvina toimivat "West Wing" ja "Kahden kerroksen väkeä", ja sen nimi ja miljöö pohjautuvat Garson Kaninin vuonna 1980 julkaistuun romaaniin "Smash".
Kun Greenblatt siirtyi NBC:lle, hän vei sarjahankkeen mukanaan. Tammikuussa 2011 NBC tilasi 7,5 miljoonaa dollaria maksaneen pilottijakson, jonka käsikirjoitti Theresa Rebeck ja ohjasi Michael Mayer. Toukokuussa 2011 NBC päätti tilata koko sarjan.
Kuvaukset.
Sarja kuvattiin New Yorkissa, ja sen kuvauspaikkoina olivat muun muassa Long Island City Queensissä, St. George Theatre Staten Islandilla, Carlton-hotelli Manhattanilla sekä Brooklyn.
Vastaanotto.
Katsojaluvut.
Sarjan pilottijaksoa seurasi 11,44 miljoonaa katsojaa. Katsojaluvut laskivat kauden edetessä, ja ensimmäisen kauden päätösjaksoa katsoi 5,96 miljoonaa ihmistä. Toisen kauden avausjakso keräsi 4,48 miljoonaa katsojaa, ja luvut jatkoivat laskuaan. Sarjan päätösjakso houkutteli enää 2,44 miljoonaa katsojaa.
Kriitikoiden ja katsojien arviot.
Sarjan ensimmäinen kausi on saanut sekä kriitikoilta että katsojilta myönteisiä arvioita. Rotten Tomatoes -sivuston mukaan 80 prosenttia kriitikoista on antanut kaudelle myönteisen arvosanan. Keräys perustuu 46 arvioon, joista 37 on ’tuoreita’ ja yhdeksän ’mätiä’. Käyttäjistä 92 prosenttia on antanut kaudelle myönteisen arvosanan 4,2/5 keskiarvolla. Metacritic-sivuston mukaan 32 arvostelun perusteella kausi on saanut 79 pistettä sadasta mahdollisesta. Metacriticin 124 käyttäjää on antanut kaudelle keskiarvon 7,1/10.
Toinen kausi on saanut kriitikoilta vaihtelevia arvioita, kun taas vastaanotto katsojilta on ollut myönteisempää. Rotten Tomatoes -sivuston mukaan 54 prosenttia kriitikoista on antanut kaudelle myönteisen arvosanan. Keräys perustuu 26 arvioon, joista 14 on ’tuoreita’ ja 12 ’mätiä’. Käyttäjäarvosteluista 68 prosenttia on myönteisiä, ja keskiarvo on 3,7/5. Metacritic-sivuston mukaan 23 arvostelun perusteella kausi on saanut 63 pistettä sadasta mahdollisesta. Metacriticin 26 käyttäjää on antanut kaudelle keskiarvon 6,4/10.
Palkinnot ja ehdokkuudet.
Ensimmäinen kausi sai neljä Primetime Emmy -ehdokkuutta seuraavissa kategorioissa: paras alkuperäinen musiikki ja sanoitus (Marc Shaiman ja Scott Wittman kappaleesta ”Let Me Be Your Star”), paras alkuperäisen musiikin sävellys sarjassa (Shaiman ja Chris Bacon), paras vieraileva naisnäyttelijä draamasarjassa (Uma Thurman) sekä paras koreografia, jossa Joshua Bergasse myös palkittiin.
Toinen kausi sai kaksi Primetime Emmy -ehdokkuutta kategoriassa paras alkuperäinen musiikki ja sanoitus. Ehdokkaina olivat Andrew McMahon kappaleesta ”I Heard Your Voice In a Dream” sekä Shaiman ja Wittman kappaleesta ”Hang the Moon”.
Lisäksi sarja oli ehdolla Golden Globe -palkinnon saajaksi vuoden 2013 gaalassa kategoriassa paras musikaali- tai komediasarja, sekä Grammy-palkinnon saajaksi vuonna 2013 kategoriassa paras visuaaliseen mediaan tehty laulu kappaleella ”Let Me Be Your Star” (Shaiman ja Wittman).
Näyttämösovitukset.
Sarjassa esiintyvät kuvitteelliset musikaalit on myöhemmin esitetty oikeina konsertteina. Toisen kauden "Hit List" -musikaalin konsertti järjestettiin 54 Below -kabareeravintolassa New Yorkissa joulukuussa 2013 ja ensimmäisen kauden "Bombshell"-musikaalin Minskoff Theatressa Broadwaylla kesäkuussa 2015.
Sarjan pohjalta on myös sovitettu samanniminen musikaali, joka sai kantaesityksensä Imperial Theatressa Broadwaylla huhtikuussa 2025. Se sai kaksi Tony-ehdokkuutta.